|  |  |  |
| --- | --- | --- |
| CoRLogo_BG |  | L:\European Entrepreneurial Region\Logos\New logos 2017\3231 EER label.jpg |

**BG**

**Награда „Предприемчив европейски регион“ за 2020 г.**

**Как се кандидатства?**

**Какво е ПЕР?**

Наградата „Предприемчив европейски регион“ (ПЕР) е инициатива на Комитета на регионите, с която се отличават региони и градове в ЕС с изключителни, **авангардни предприемачески стратегии**, независимо от тяхната големина, богатство или специфични правомощия. На териториите с най-убедителна, видима, авангардна и перспективна политическа стратегия се присъжда знакът „Предприемчив европейски регион“ (ПЕР) за определена година.

Целта на настоящата инициатива е двойна:

* да допринесе за прилагането в партньорство на Законодателния акт за малкия бизнес (**Small Business Act** – SBA);
* да се демонстрира **оптималното използване на фондовете на ЕС и други публични фондове**, насочени към развитието на предприемаческа политика в рамките на региона.

Посредством инициативата ПЕР Комитетът на регионите (КР) допринася за налагането на принципите на SBA на местно и регионално равнище. Знакът ПЕР е възможност за действащите лица на местно и регионално равнище да демонстрират съществената роля, която МСП и предприемачите играят за засилване на устойчивостта на икономиката. Използвайки техния потенциал за създаване на растеж и работни места, знакът ПЕР позволява на регионите в ЕС да напредват по пътя на икономическото възстановяване.

Схемата ПЕР следва **подход на многостепенно управление**, като се насърчават регионални общности в ПЕР, в които са представени както регионални, така и местни действащи лица. ПЕР дава на определящите политиките и заинтересованите страни силен тласък за съвместно разработване на стратегии за прилагане на принципите на SBA, като „Да се създаде среда, в която предприемачите могат да преуспяват“, „Мисли първо за малките“, „Да се създаде готовност от страна на държавните администрации да откликват на нуждите на МСП“ и „Да се подпомагат МСП да се възползват от растежа на пазарите“. Така ПЕР спомага за създаването на предприемачески, динамични и зелени региони в цяла Европа.

Досега със знака ПЕР са отличени двадесет и седем европейски териториални единици:

* **през 2011 г.**: Бранденбург (Германия), Графство Кери (Ирландия) и региона на Мурсия (Испания);
* **през 2012 г.**: Каталония (Испания), Хелзинки-Уусимаа (Финландия) и Търнава (Словакия);
* **през 2013 г.**: Нор-Па-дьо-Кале (Франция), Южна Дания и Щирия (Австрия);
* **през 2014 г.**: Фландрия (Белгия), Марке (Италия) и Северен Брабант (Нидерландия);
* **през 2015 г.**: Лисабон (Португалия), Северна Ирландия (Обединеното кралство) и региона Валенсия (Испания);
* **през 2016 г.**: Глазгоу (Обединеното кралство), Ломбардия (Италия) и Малополска (Полша);
* **през 2017 г.**: Естремадура (Испания), Долна Австрия(Австрия), Западна Гърция (Гърция);
* **през 2018 г.**: Централна Македония (Гърция), Ил дьо Франс (Франция) и Северозападен регион (Ирландия);
* **през 2019 г.:** Астурия (Испания), Хелдерланд (Нидерландия) и Тесалия (Гърция).

Знакът „ПЕР“ е създаден от **Комитета на регионите** в партньорство с **Европейската комисия** и с подкрепата на **Европейския парламент**, **Европейския икономически и социален комитет** и заинтересовани страни на равнище ЕС, като **Европейската асоциация на занаятчиите, малките и средните предприятия (UEAPME), Асоциацията на европейските търговски палати (Eurochambres) и Социална икономика Европа**.

Комитетът на регионите отправи **покана за внасяне на кандидатури за ПЕР 2020 г.** на 19 ноември 2018 г. Крайният срок за подаване на кандидатурите е **27 март 2019 г.**

**Как се кандидатства?**

Представете своята кандидатура, която включва следните документи:

* **формуляр за кандидатстване**, включително информационен фиш относно административно-териториалната единица на кандидата, изложение на политическата му визия, описание на предвидения механизъм на управление за гарантиране на ефективно изпълнение на действията във връзка с ПЕС, както и план за действие и план за комуникация;
* **декларация за политически ангажимент**, с която се удостоверява, че стратегията на административно-териториалната единица във връзка с ПЕР се подкрепя от политическото му ръководство (напр. регионалната асамблея, регионалното правителство или друг оторизиран политически орган).

Формулярът за кандидатстване може да бъде изтеглен от интернет страницата на ПЕР: <https://cor.europa.eu/en/engage/Pages/european-entrepreneurial-region.aspx>

**Критерии за оценка**

Кандидатурите ще бъдат оценявани по следните критерии:

1. **Политическа визия и ангажираност**

* Кандидатурите демонстрират ориентирана към бъдещето политическа визия за прилагането на **Законодателния акт за малкия бизнес в Европа** в съответната територия, като, в случай че е целесъобразно, се поставя акцент върху текущите приоритети на SBA и принципите на свързаните политически инициативи, като плана за действие „Предприемачество 2020 г.“, Зеления план за действие за МСП и инициативата за подкрепа на стартиращи и разрастващи се предприятия;
* Кандидатурите се базират на **реалистична оценка** на силните и слабите страни на съответната територия **(SWOT анализ)** и на преките ѝ правомощия по отношение на десетте принципа на SBA. Журито взема предвид **контекста и индивидуалната отправна точка** на всяка територия;
* Политическата визия показва **очевидната добавена стойност на наградата ПЕР** за територията, включително за собствения ѝ процес на формулиране на политика;
* Териториалните цели във връзка с ПЕР са включени в **стратегия за регионално развитие**;
* Компетентните политически власти поемат **силен и убедителен ангажимент** за изпълнение на стратегията за ПЕР в съответната територия.

1. **Многостепенно управление, партньорство и сътрудничество**

* Стратегията за ПЕР се подготвя и изпълнява при спазване на подхода на **многостепенно управление**, който включва както по-ниските равнища (области и др.), така и националното равнище, когато това е възможно;
* Широк кръг от **заинтересовани участници** са ангажирани с формулирането и изпълнението на стратегията за ПЕР, включително икономически и социални партньори, учебни заведения и изследователски организации и гражданското общество;
* Ясно се посочва желанието за **обмен на добри практики с други региони** и разработване на специфични **инициативи за сътрудничество с други региони, удостоени със знака ПЕР**.

1. Изпълнение

* Стратегията включва **конкретни действия** за прилагането на принципите на SBA, които попадат в правомощията на територията посредством схемата ПЕР, и **представлява повече от обобщение на съществуващите политики**;
* Изпълнението на действията във връзка с ПЕР се придържа към принципите на добро управление и включва ефективни **механизми за наблюдение и последващи действия**;
* Предвиждат се **показатели**, спрямо които може да се измерва постигнатият напредък по отношение на изпълнението;
* В кандидатурата се включват мерки за гарантиране на **оптималното използване на европейските структурни и инвестиционни фондове** и други публични средства;
* Кандидатурата показва по какъв начин действията във връзка с ПЕР ще запазят **устойчивостта си след годината, за която се присъжда отличието ПЕР**;
* Предвидените действия отчитат **социалното, екологичното и иновационното измерение, както и измерението на устойчивия растеж** на политиките за МСП, когато е възможно.

1. **Комуникация**

* Кандидатурата включва амбициозен и убедителен **комуникационен план** със специфични действия **на най-високо равнище**, насочени към всички **основни целеви групи** (включително МСП и други заинтересовани участници);
* **Отличителният знак ПЕР** ще бъде използван за популяризиране на политиката на съответната територия както в нейните рамки, така и на равнище ЕС.
* Планираните комуникационни действия ще подобрят **видимостта на ЕС и на КР**.

**Право на участие**

Знакът ПЕР може да се присъди на всички територии на ЕС под равнището на държавите членки, които разполагат с правомощия на политическо равнище и са способни да изпълнят една цялостна предприемаческа стратегия, независимо от тяхната големина, богатство или специфични правомощия. Няма значение дали територията има законодателни правомощия или не. Бюджетът, специфичните структурни или териториални предизвикателства и икономическата отправна точка на всички кандидати ще бъдат взети предвид от журито за наградата ПЕР. Знакът остава отворен както за териториите, които вече се справят успешно, така и за онези, които – макар и понастоящем да изостават – се ангажират с осъществяването на необходимите промени за развитие на предприемаческия си потенциал.

Регионите се определят като понятие в най-широк смисъл, в което се включват области, автономни области, департаменти, федерални провинции, провинции, графства, метрополни зони, големи градове, както и трансгранични територии, които имат юридическа правосубектност, като например ЕГТС и еврорегионите. За да могат да бъдат избрани, кандидатите трябва да разполагат с необходимите политически правомощия да прилагат цялостна политическа стратегия, насочена към интегриране на някои или всички принципи на SBA. Специално се поощряват кандидатури на градове и трансгранични региони.

**График**

|  |  |
| --- | --- |
| * 19 ноември 2018 г.: | Начало на подаване на кандидатурите за ПЕР 2020 г. |
| * 27 март 2019 г.: | Краен срок за подаване на кандидатурите |
| * 25-26 юни 2019 г.: | Церемония по връчване на наградите за ПЕР 2020 г. |

*Моля, изпратете своята кандидатура за знака ПЕР за 2020 г. заедно с писмена декларация за политически ангажимент по електронната поща на адрес*:[*eer-cdr@cor.europa.eu*](mailto:eer-cdr@cor.europa.eu)

***Краен срок за внасяне на кандидатурите: 27 март 2019 г., сряда.***

**За повече информация:** <https://cor.europa.eu/en/engage/Pages/european-entrepreneurial-region.aspx> [eer-cdr@cor.europa.eu](mailto:eer-cdr@cor.europa.eu)

\_\_\_\_\_\_\_\_\_\_\_\_\_